b'\n_START_ARTICLE_\nWagni\n_START_PARAGRAPH_\nPlemi\xc5\xa1ka rodbina Wagen je v slovenskem prostoru postala vidna v 15. stoletju, v povezavi z gradom Bogen\xc5\xa1perk. Na Kranjsko je pri\xc5\xa1la zaradi ozemeljske \xc5\xa1iritve rodbine preko de\xc5\xbeelnih meja \xc5\xa0tajerske. _NEWLINE_Prvi predstavnik dru\xc5\xbeine, ki je omenjan v dosegljivih spisih, je Balthasar (Bolte\xc5\xbear) Wagen. Naslov kranjskega plemi\xc4\x8da je prejel potem, ko je pripomogel pri obrambi cesarskega Dunaja pred \xc4\x8detami vojvode Rudolfa. Takratni habsbur\xc5\xa1ki cesar Friderik mu je 12. januarja 1463 podelil plemi\xc5\xa1ki naslov. Poro\xc4\x8dil se je z Veroniko Lichtenberg, ki je izhajala iz kranjske plemi\xc5\xa1ke dru\xc5\xbeine, hkrati pa je bila edina potomka in s tem dedinja dru\xc5\xbeinskega premo\xc5\xbeenja. Po smrti o\xc4\x8deta so ji ob poravnavi s stricem \xc5\xbdigo Lichtenbergom pripadle vse dru\xc5\xbeinske posesti na Kranjskem._NEWLINE_Brata Bolte\xc5\xbear in Andrej Wagen sta si leta 1471 razdelila posesti na \xc5\xa1tajerskem (\xc5\xa0o\xc5\xa1tanj in Vitanje) in Kranjskem. Dedi\xc4\x8d Veronike in Bolte\xc5\xbearja je bil njun sin Erazem Wagen, ki je domnevno za\xc4\x8del zidati grad Bogen\xc5\xa1perk oz. ga dal raz\xc5\xa1iriti v dana\xc5\xa1njo obliko. Umrl je 16. marca 1522 in bil pokopan v \xc5\xbeupnijski cerkvi v \xc5\xa0martnem (njegov nagrobnik so leta 1901 prenesli v na novo pozidano cerkev Sv. Martina). _NEWLINE_Erazmov sin Hans Wagen (\xe2\x80\xa0 1553) je za\xc4\x8detnik \xc5\xa1tajerske veje rodbine (zapu\xc5\xa1\xc4\x8dina njegovega strica Andreja), drugi sin, Kri\xc5\xa1tof I. Wagen pa je nasledil o\xc4\x8detovo imetje na Kranjskem. Bratoma je zaradi voja\xc5\xa1ke pomo\xc4\x8di v vojni proti Turkom leta 1546 kralj Ferdinand I. Habsbur\xc5\xa1ki podelil obogatitev grba, kateremu sta lahko (po smrti Franca, zadnjega Lichtenber\xc5\xbeana) dodala prosti lichtenber\xc5\xa1ki grb. _NEWLINE_Dru\xc5\xbeina je padla v zgodovinski zaton proti koncu 17. stoletja.'